สโรชา พรอุดมศักดิ์

สโรชา พรอุดมศักดิ์ มีชื่อเล่นว่า "แอ้ม" ผู้ประกาศข่าว และ พิธีกรชาวไทย
บทสนทนา.
รายการยามเฝ้าแผ่นดิน 25 กรกฎาคม 2007.
สโรชา - สวัสดีค่ะคุณผู้ชม ขอต้อนรับเข้าสู่รายการ “ยามเฝ้าแผ่นดิน” วันนี้วันพุธที่ 25 ก.ค. 2550 ก่อนที่จะไปเริ่มที่ข่าวความเคลื่อนไหวในวันนี้ เรียนให้คุณผู้ชมทราบอีกสักครั้งหนึ่ง แรลลี่สันติสุขสู่ภาคใต้ เป็นโครงการกิจกรรมต่อเนื่องจากที่เราจัดกันที่สวนลุมพินีในวันที่ 22 ก.ค. อย่าลืมนะคะว่าจะเริ่มขึ้นตั้งแต่วันที่ 28 - 30 ก.ค. คือวันเสาร์ อาทิตย์ และจันทร์ ที่จะถึงนี้ เป็นวันหยุดยาว 3 วัน เพราะฉะนั้นมาร่วมกิจกรรมกันและสามารถที่จะติดต่อสอบถามรายละเอียดเพิ่มเติมได้ เดี๋ยวเราคงจะได้มีรายละเอียดเพิ่มเติมให้คุณผู้ชมได้โทรศัพท์สอบถามกันสำหรับแรลลี่สันติสุขสู่ภาคใต้ วันนี้ความเคลื่อนไหวต่อเนื่องจากเรื่องราวของม็อบปะทะกับตำรวจ เมื่อคืนวันอาทิตย์ที่ผ่านมา
สโรชา - วันนี้ศาลได้นำข้อมูลต่างๆ รวมไปถึงพยานหลักฐานที่มีการขอหมายจับแกนนำ นปก. ทั้ง 9 คน โดยศาลบอกว่าการจะออกหมายจับเท่ากับว่าต้องการให้ผู้ต้องหามารับทราบข้อกล่าวหา โดยที่จะเข้าสู่กระบวนการสอบสวนและการพิจารณาต่อไป เพราะฉะนั้นการที่ผู้ถูกกล่าวหามาแล้ว คงเท่ากับว่าไม่ต้องเข้าสู่กระบวนการพิจารณาขอหมายจับอีกต่อไป โดยเงื่อนไขคือวันพรุ่งนี้ที่ศาลอาญาเวลา 10.0 น. ให้ผู้ต้องหาทั้ง 9 คนมาที่ศาลอาญา มาพบกับเจ้าหน้าที่ตำรวจเพื่อจะรับทราบข้อกล่าวหา ถ้าหากว่าผู้ใดไม่มาศาลจึงจะพิจารณาออกหมายจับต่อไป แต่ถ้าหากว่ามาถือว่าจบกระบวนการตรงนี้แล้ว มารับทราบข้อกล่าวหาแล้ว กระบวนการสอบสวนก็ดำเนินการต่อไปตามขั้นตอน โดยที่แกนนำทั้ง 9 คนก็บอกว่าจะมารับทราบข้อกล่าวหาในเช้าวันพรุ่งนี้ที่ศาลอาญา โดยที่ไม่น่าจะมีปัญหาอะไรมากไปกว่านี้
สโรชา - แต่ทางเจ้าหน้าที่ตำรวจก็ยืนยันว่าถ้าเกิดว่ามากันครบก็จะถอนคำขอออกหมายจับในครั้งนี้ด้วย ตรงนี้ถือว่าเป็นความเคลื่อนไหวต่อเนื่องจากเรื่องราวของวันอาทิตย์ แต่ทางภาคใต้ที่สงขลาก็มีความต่อเนื่องเช่นเดียวกัน มีความเคลื่อนไหว เพราะว่ากลุ่มสนับสนุนป๋าเปรม กลุ่มรักป๋าเปรมที่ภาคใต้ เขาก็จะรวมตัวกันไปที่บ้านของคุณวีระ มุสิกพงศ์ ที่ อ.ระโนด จ.สงขลา โดยที่วันนี้ผู้สื่อข่าวก็ไปที่บ้านของคุณพ่อคุณแม่ของคุณวีระที่ อ.ระโนด จ.สงขลา ไปรวมตัวกันที่นั่น ผู้สื่อข่าวเข้าไปที่บ้านของคุณพ่อคุณแม่ของคุณวีระ ก็มีการเชิญนักข่าวเข้าไปในบ้าน มีคุณพ่อคุณแม่นั่งอยู่ในบ้านด้วย โดยที่มีญาติคอยดูแลอยู่ ก็เริ่มที่จะพูดคุยกับญาติ โดยที่คุณพ่อก็นั่งทานข้าวอยู่ใกล้ๆ ผู้สื่อข่าวรายงานว่ายังไม่ทันได้คุยอะไรก็มีน้องสะใภ้ของคุณวีระขับรถเข้ามาอย่างรวดเร็ว ลงจากรถมาก็บอกนักข่าวว่าออกไปเถอะ ออกไปจากบ้านเถอะ
ปานเทพ - ในภาพนี่เขากำลังเผาพริกเผาเกลือ
สโรชา - นี่คือบรรยากาศวันนี้ ที่มีการเคลื่อนไหวต่อต้านคุณวีระ ผลปรากฏว่าหลังจากที่น้องสะใภ้ของคุณวีระมาถึงบ้านแล้ว ก็เชิญนักข่าวออกจากบ้านให้ไปคุยกันที่หน้าปากตรอก คุยกันไปคุยกันมา จริงๆ แล้วไม่อยากจะพูดอะไรมาก ถ้าเกิดกลุ่มคนรักป๋าเปรมอยากจะยื่นหนังสือ ให้ไปยื่นกับคุณวีระที่กรุงเทพเถอะ คุณพ่อคุณแม่ไม่รู้เรื่อง แก่แล้ว ไม่ได้ทราบเรื่องนี้เลย
ปานเทพ - แล้ว พล.อ.เปรม ท่านรู้เรื่องหรือในช่วงเวลาที่ผ่านมา กับการรัฐประหาร และท่านก็อายุเยอะแล้วเหมือนกัน
สโรชา - นอกเหนือจากนี้แล้วมีการออกใบปลิวที่ตลาดระโนด เนื้อหาโจมตีคุณวีระว่าเราชาวระโนด เราขอประณามการกระทำของวีระ มุสิกพงศ์ เราไม่ยอมรับวีระเป็นคนระโนด เพราะคนระโนดเป็นคนรู้จักบุญคุณคน ไม่ใช่คนเนรคุณเหมือนวีระ แผ่นดินระโนดและคนระโนดจะเสื่อมเสียจากคนหมาๆ เพียงคนเดียว ลงท้ายว่าจากกลุ่มคนระโนด ผู้รักป๋า อันนี้คือใบปลิวที่แจกอยู่ในตลาด
คำนูณ - คุณวีระ มุสิกพงศ์ คงจะโดนหนักหน่อย และผมเชื่อว่าคนถึงแม้จะคิดกลางๆ ก็ไม่เห็นด้วยกับการกระทำของคุณวีระ มุสิกพงศ์ เพราะว่าทุกคนก็รู้ดีว่าคุณวีระเติบโตทางการเมืองขึ้นมาจากการสนับสนุนของ พล.อ.เปรม ติณสูลานนท์ ไม่ใช่น้อยเลย ไม่ต้องพูดถึงกรณีที่คุณวีระต้องติดคุกติดตารางนานกว่านี้ ถ้าเผื่อว่าป๋าท่านไม่หาทางช่วยทางใดทางหนึ่ง เพราะฉะนั้นสำหรับคนไทยแล้วความคิดทางการเมืองที่แตกต่างกันอย่างไรก็เรื่องหนึ่ง อาจมีคนเห็นด้วยหรือไม่เห็นด้วย ทะเลาะกันได้ โต้เถียงกันได้ แต่เรื่องกตัญญูกตเวที การไม่ลืมบุญคุณคนนั้นเป็นสิ่งสำคัญ
ปานเทพ - สำหรับคนไทยสำคัญมาก
คำนูณ สิทธิสมาน แต่ก่อนนี้ ตอนที่กลุ่มคัดค้านรัฐประหารจาบจ้วงป๋าเปรม และพยายามที่จะลากดึงให้เลยเถิดไป ในชั้นต้นเราจะเห็นได้ว่าคุณวีระ มุสิกพงศ์ ก็ค่อนข้างจะวางตัวชนิดที่เรียกว่าไม่ค่อยจะออกมาพูดในเรื่องนี้มากนัก แต่ว่าเหตุการณ์เมื่อวันอาทิตย์ที่ 22 ที่ผ่านมานั้น ที่คนไทยรับไม่ได้จริงๆ และไม่เข้าใจว่าอะไรที่เข้าไปสิงตัวคุณวีระ มุสิกพงศ์ เราจะไม่พูดถึงความคิดเห็นทางการเมืองนะครับ แต่โดยทั่วไปคนที่ได้คบหาแล้วจะเห็นว่าเป็นคนที่ใจนักเลงคนหนึ่ง เป็นคนที่น่าคบเป็นมิตรสหาย แต่ว่าการที่คุณวีระไปยื่นร่วมอยู่ในบนรถ แล้วด่า พล.อ.เปรม ติณสูลานนท์ ท่านฟังอยู่ในบ้าน
ปานเทพ - เปิดลำโพงใส่เข้าไปในบ้าน
คำนูณ - เป็นระยะเวลา 6 - 10 ชั่วโมง ผมว่าเป็นเรื่องที่หลายคนช็อก
ปานเทพ - แล้วคนไทยเขาจะรับไม่ได้ วันนั้นหลายคนบอกว่าเขารับไม่ได้อยู่แล้วกับสถานการณ์ที่เกิดขึ้น โดยเฉพาะ พล.อ.เปรม ติณสูลานนท์ เป็นผู้หลักผู้ใหญ่ที่คนไทยเคารพรัก แต่เขาจะจับจ้องที่คุณวีระ มุสิกพงศ์ มากที่สุด ในขณะที่อยู่ที่บ้าน พล.อ.เปรม ติณสูลานนท์ เพราะเขามองว่าคุณวีระจะแสดงความรู้สึกอย่างไรเมื่อบุกไปอยู่ที่หน้าบ้าน ใช้ลำโพงอัดเข้าไปในบ้าน แล้วด่าด้วยคำหยาบคาย
คำนูณ - ผมมีข้อสังเกตนิดหนึ่งก่อนที่คุณแอ้มจะเล่าข่าวต่อ พูดถึงเรื่องนี้ไปเลยแล้วกันว่า สังเกตไหมว่าบรรดาแกนนำหรือผู้ที่มีบทบาทในการจัดม็อบกึ่งสนับสนุนคุณทักษิณ ชินวัตร และก็ออกมาโจมตี พล.อ.เปรม ติณสูลานนท์ เสียเป็นส่วนใหญ่ ผมลองไปหามูลเหตุและหาจุดร่วม ตัวร่วม จะพบว่าส่วนใหญ่จะเป็นคนใต้ที่มีความเกลียดชังพรรคประชาธิปัตย์ชนิดเข้ากระดูกดำ หรือว่าเป็นคนใต้ที่ไม่มีโอกาสที่จะเกิดทางการเมือง เพราะว่าไม่ได้สังกัดพรรคประชาธิปัตย์ คือเล่นการเมืองในภาคใต้ลำบาก
สโรชา - ถ้าไม่ได้เป็นพรรคพวกกับประชาธิปัตย์
ปานเทพ - ตอนนี้คุณวีระ มุสิกพงศ์ ก็ลำบาก
คำนูณ - คุณวีระก็คนหนึ่ง แกเคยเป็นเลขาธิการพรรคประชาธิปัตย์ และออกมา คุณนพรุจที่เมื่อวันก่อนเราพูดถึง คือคนที่ขับรถสีดำที่พยายามฆ่าเจ้าหน้าที่ นพรุจ วรชิตวุฒิกุล หรือที่นำมาเปิดเผยว่าอดีตคือ สมเกียรติ ลิ้มประเสริฐกุล ที่ยุยงให้ธนาวุฒิ คลิ้งเชื้อ เผาตัวเองเมื่อ 14 ต.ค. 2533 อันนี้ก็คนใต้ เข้าใจว่าเป็นคนนครศรีธรรมราช คุณจรัล ดิษฐาอภิชัย กรรมการสิทธิมนุษยชน ที่ไม่สมควรจะเป็นก็คนใต้ ถ้าผมจำไม่ผิดเข้าใจว่าเป็นคนพัทลุง คุณตู่ จตุพร พรหมพันธุ์ ก็ใช่คนใต้ ที่สำคัญยังมีอีกคนหนึ่งคือคุณชูพงศ์ ถี่ถ้วน เดี๋ยวผมจะขอพูดถึงสักเล็กน้อย เพราะเป็นคนที่มีบทบาทสำคัญคนหนึ่ง แต่ไม่ถือว่าอยู่ใน 1 ใน 9 แกนนำที่จะถูกออกหมายหรือจะต้องไปพบเจ้าหน้าที่ในวันพรุ่งนี้ นี่ก็คนใต้ และส่วนใหญ่คนเหล่านี้เป็นคนใต้ที่เป็นนักเคลื่อนไหวทางการเมือง บางคนเคยสมัคร ส.ส. บางคนพยายามจะสมัคร ส.ส. แต่ว่าเป็นคนใต้ที่ไม่ได้อยู่พรรคประชาธิปัตย์ และมีเรื่องความหลังกับพรรคประชาธิปัตย์ค่อนข้างแรงกล้า
ปานเทพ - จนต้องแยกตัวออกมาบ้าง หรือไม่ก็ต้องเป็นคู่แข่งกันบ้าง
คำนูณ - เพราะฉะนั้นเป็นที่เข้าใจได้ว่าคนเหล่านี้ไปเชื่อมโยงเหตุการณ์ทั้งหมด คือคนเหล่านี้มาได้อยู่พรรคไทยรักไทย หรือมาสนับสนุน พ.ต.ท.ทักษิณ ชินวัตร ในระดับที่ต่างๆ กันไป ซึ่งทำให้พวกเขามีที่ยืนทางการเมือง
ปานเทพ - ที่ไม่ใช่ ส.ส. ที่ภาคใต้ เพราะเขาไม่มีโอกาสแล้ว
คำนูณ - และทำให้เขาไปจับปะติดปะต่อทั้งหมดว่าเรื่องการต่อสู้เพื่อขับไล่คุณทักษิณ ชินวัตร นั้นมันเป็นเรื่องของพรรคประชาธิปัตย์ พรรคประชาธิปัตย์แอบมาจับมือกับพันธมิตรประชาชนเพื่อประชาธิปไตย พรรคประชาธิปัตย์มาจับมือกับคุณสนธิ ลิ้มทองกุล เดินกันคนละทางแต่เป้าหมายคือไล่คุณทักษิณ ชินวัตร เพราะพรรคประชาธิปัตย์นั้นไม่มีทางจะสู้พรรคไทยรักไทยได้ในสนามเลือกตั้ง เลือกตั้งกี่ครั้งก็เป็นฝ่ายค้านอยู่ร่ำไป คือคนเหล่านี้ไปมีคอนเซ็ปความคิดออกมาอย่างนี้ ว่าทุกสิ่งทุกอย่างมันหนึ่งบวกหนึ่งเท่ากับสอง ซึ่งจริงๆ ถ้าเขาวิเคราะห์ดูให้ดี แยกตัวเองออกมาจากเรื่องนี้ จะพบว่ามันไม่ใช่ คุณสนธิก็คุณสนธิ พันธมิตรก็พันธมิตร ประชาธิปัตย์ก็ประชาธิปัตย์ แน่นอนว่ามีจุดร่วมกันบางประการบางระดับ แต่แต่ละคนแต่ละฝ่ายนั้นก็เป็นตัวของตัวเอง
ปานเทพ - เหมือนกับคำว่าพันธมิตรประชาชนเพื่อประชาธิปไตย คุณสนธิ หรือ ครป. หรือกลุ่มอื่นๆ ก็เป็นคนละองค์กรกัน
สโรชา - มารวมกันเฉพาะกิจ
ปานเทพ - ไม่ได้แปลว่าเห็นด้วยกันทุกเรื่อง เพียงแต่ว่า ณ เวลาหนึ่งไม่เห็นด้วยกับคุณทักษิณเท่านั้นเอง
คำนูณ - ตัวร่วมที่ผมพูดถึงว่า แกน นอกจากจะเป็นคนใต้ที่เกลียดพรรคประชาธิปัตย์ อีกส่วนหนึ่งก็จะเป็นคนใต้หรือบางทีก็ไม่ใช่คนใต้ แต่จะเป็นอดีตนักกิจกรรมรามคำแหง
ปานเทพ - อันนี้ก็มีคุณตู่ จตุพร
คำนูณ - และเมื่อวันก่อนที่ผมไปเตือนความจำหรือไปค้นเจอว่า นพรุจ วรชิตวุฒิกุล แกนนำพิราบขาว 2006 คือสมเกียรติ ลิ้มประเสริฐกุล คนที่ยุยงธนาวุฒิ คลิ้งเชื้อ
ปานเทพ - ให้เผาตัวเอง
คำนูณ - ในหลายๆ คนถ้าจะย้อนไปดูแล้ว ก็เป็นคนที่มีความสัมพันธ์กับกลุ่มธนาวุฒิ คลิ้งเชื้อ และสมเกียรติ ลิ้มประเสริฐกุล หรือนพรุจตั้งแต่ปี 2530 หรือ 2531 เป็นต้นมา คือหลายคนนั้นจะมาจากกลุ่มรามคำแหง คนหนึ่งที่คุณปานเทพอาจจะนึกไม่ถึง เป๋ คลองเตย
ปานเทพ - ที่มาที่หน้าผู้จัดการ และเป็นตัวตั้งตัวตีที่ขว้างของใส่บ้านพระอาทิตย์กับกลุ่มแก๊งมอเตอร์ไซค์คราวนู้น
คำนูณ - นี่ก็คืออยู่ในกลุ่มกิจกรรมรามคำแหง ร่วมกับกลุ่มธนาวุฒิ คลิ้งเชื้อ กลุ่มนพรุจ หรือสมเกียรติในอดีต
ปานเทพ - ผมจำได้คลับคล้ายคลับคลาว่าช่วงแรกๆ ที่คุณสนธิจัดรายการเมืองไทยรายสัปดาห์ ครั้งแรกที่ไปที่ธรรมศาสตร์ ยังจำได้เลยว่าตอนนั้นคุณตู่ จตุพร ยังมีบทบาทน้อยอยู่
คำนูณ - จำได้ไหมม็อบที่เดินมาที่หน้าบ้านพระอาทิตย์
ปานเทพ - และกลุ่มคนที่มาที่บ้านพระอาทิตย์ ก็ชูป้ายต่อต้านคุณสนธิ เด็กใต้ และเป็นเด็กรามคำแหง ก็อยากจะบอกว่าที่แท้ก็เป็นความเชื่อมโยง
คำนูณ - ผมเห็นตัวร่วม แต่ที่พูดทั้งหมดนี้เป็นเพียงเค้าโครงความคิด ผมไม่ได้บอกว่าทุกสิ่งทุกอย่างมันหนึ่งบวกหนึ่งเป็นสอง แต่มันมีเค้าโครง คุณสังเกตดูทำไมเป็นเรื่องของคนใต้เยอะ หนึ่ง คนใต้ที่เกลียดประชาธิปัตย์ สอง คนใต้ที่อยู่ในกลุ่มกิจกรรมรามคำแหง ส่วนหนึ่งจะเป็นรามทักษิณในรุ่นที่ไม่ใช่รุ่น 14 ตุลา แต่รุ่นถัดมา และอีกส่วนหนึ่งที่เป็นสมการของตัวนี้ ก็คือหลายคนรับความคิดจาก อ.ประเสริฐ ทรัพย์สุนทร ที่เรียกว่ากลุ่มสภาปฏิวัติ ซึ่งเชื่อมโยงมาถึงกลุ่มที่สนับสนุน พล.อ.ชวลิต ยงใจยุทธ ตั้งแต่ปี 2533 - 2534
ปานเทพ - เช่นคุณสมาน ศรีงาม
คำนูณ - แต่คุณสมาน ศรีงาม ก็ไม่ได้อยู่ในกลุ่มนี้โดยตรง แต่กรณีของคุณนพรุจ วรชิตวุฒิกุล คุณธนาวุฒิ คลิ้งเชื้อ ที่ตายไปแล้ว อันนั้นใช่ และอีกคนที่ผมจะพูดถึงคือคุณชูพงศ์ ถี่ถ้วน เขาเป็นเจ้าของคลื่นชุมชนคนรักอะไรสักอย่าง 87.75
ปานเทพ - ที่เป็นกลุ่มแท็กซี่หรือเปล่า
คำนูณ - ครับ คือแท็กซี่เขามี 2 คลื่น ชูพงศ์ ถี่ถ้วน ในอดีตเขาเป็นคนที่อยู่ในสหภาพแรงงานการประปาส่วนภูมิภาค ถ้าผมจำไม่ผิด และตอนหลังเขามาสัมพันธ์กับชินวัฒน์ หาบุญพาด นายกสมาคมพิทักษ์ผลประโยชน์ผู้ขับรถแท็กซี่ คือสองกลุ่มสองคนนี้ เขาเป็นแกนนำกลุ่มรักทักษิณที่จัดชุมนุมที่สวนจตุจักร
ปานเทพ - ตอนนั้นที่เป็นคาราวานคนจน
คำนูณ - 2549
สโรชา - ตอนที่เราประท้วงกัน
คำนูณ - ชินวัฒน์ หาบุญพาด เขามีคลื่นชุมชนคนแท็กซี่ เอฟเอ็ม 92.75 ส่วนชูพงศ์ ถี่ถ้วน 87.75 ที่สัมภาษณ์ทักษิณมาจากอังกฤษ ทั้งสองคนนี้ถามว่าเขามีความสัมพันธ์กับใคร คุณชูพงศ์ ถี่ถ้วน นี่ก็เป็นคนใต้ เป็นคนกระบี่ และเคยเป็นนักเคลื่อนไหวแรงงานตังยง นักจัดตั้ง ในฐานะประธานสหภาพแรงงานการประปาส่วนภูมิภาค เป็นผู้นำแรงงานรุ่นเดียวกับคุณไพศาล ธวัชชัยนันท์ ผู้ล่วงลับไปแล้วแห่งสหภาพการไฟฟ้านครหลวง และพี่เอกชัย เอกหาญกมล แห่งสหภาพการประปานครหลวง นี่ก็ไม่อยู่แล้ว นอกจากนั้นตอนหลังเหตุการณ์ 6 ต.ค. 2519 คุณชูพงศ์ไม่ได้เข้าป่าจับปืน เพราะว่าเป็นศิษย์รุ่นแรกๆ ของ อ.ประเสริฐ ทรัพย์สุนทร เจ้าของทฤษฎีปฏิวัติประชาธิปไตย หรือว่าลัทธิประชาธิปไตยที่สนับสนุนกลุ่มทหารประชาธิปไตย
คำนูณ - รวมทั้ง พล.อ.ชวลิต ยงใจยุทธ และ อ.ประเสริฐ ทรัพย์สุนทร ไม่เคยเห็นด้วยกับแนวทางชนบทล้อมเมืองของพรรคคอมมิวนิสต์แห่งประเทศไทย คุณชูพงศ์เคยติดร่างแหเป็นผู้ต้องหาคดีกบฏ 9 ก.ย. 2528 ถ้าผมจำไม่ผิด ตอนนั้นเขาก็ร่วมกับผู้นำแรงงานหลายคนที่สนับสนุน พ.อ.มนูญกฤต รูปขจร ตอนนั้นยังเป็นมนูญ รูปขจร อยู่ แล้วสมัยจัดตั้งพรรคความหวังใหม่ เขาก็เป็นหนึ่งในคณะทำงานใต้ดินที่ประสานงานกับมิตรสหายในภาคอีสาน จนคุ้นเคยกับชิงชัย มงคลธรรม แต่ว่าเมื่อบิ๊กจิ๋วยุบพรรครวมเข้ากับพรรคไทยรักไทย เขาไม่เห็นด้วย เขาก็ยืนหยัดอยู่ข้างชิงชัย มงคลธรรม
ปานเทพ - ไปอยู่พรรคความหวังใหม่ที่ตั้งขึ้นมาใหม่อีกทีหนึ่งหรือครับ
คำนูณ - ครับ แต่หลังจากนั้นเห็นคุณชิงชัยไม่เอาจริงเอาจังสักเท่าไรนัก เขาก็แยกตัวออกไป คราวนี้ก็เป็นนักเคลื่อนไหวอิสระ และที่สุดไปคบกับเนวิน ชิดชอบ คือผมกำลังจะบอกว่าเนวิน ชิดชอบ มีบทบาทสำคัญอยู่เบื้องหลัง นปก. พอสมควร คุณปานเทพคงจำได้ คุณเนวินเป็นรัฐมนตรีช่วยว่าการกระทรวงเกษตรฯ เมื่อปี 2545 คุณชูพงศ์ ถี่ถ้วน เขาไปเสนอแผนจัดตั้งศูนย์ประสานงารองค์กรเกษตรกรชาวใต้ เพื่อเป็นฐานทางการเมืองให้กับเนวิน ชิดชอบ เพราะตอนนั้นคุณเนวินได้รับผิดชอบให้ดูแลเรื่องยางพารา ในขณะที่คุณเนวินเขารู้ดีว่าคุณประพัฒน์ ปัญญาชาติรักษ์ ที่ขณะนั้นดำรงตำแหน่งรัฐมนตรีว่าการกระทรวงเกษตรฯ มีพันธมิตรคนสำคัญคือคุณอุทัย สอนหลักทรัพย์ นายกสมาคมสหพันธ์ชาวสวนยาง ทำงานใกล้ชิดกัน คุณเนวินเลยสนับสนุนแผนจัดตั้งศูนย์ประสานงานองค์กรเกษตรกรชาวใต้ของคุณชูพงศ์ ถี่ถ้วน เพื่อคานอำนาจกับคุณอุทัย สอนหลักทรัพย์ ซึ่งทำงานเข้าใจกันดีกับคุณประพัฒน์ ปัญญาชาติรักษ์
ปานเทพ - ตอนนั้นเริ่มมีปัญหาเรื่องกล้ายางแล้ว
คำนูณ - คุณชูพงศ์ ถี่ถ้วน ก็เป็นคนหนึ่งที่เกลียดพรรคประชาธิปัตย์ และเขาก็ทำงานอยู่กับคุณเนวิน ชิดชอบ และระยะหลังคุณเนวินก็มาได้คุณชินวัฒน์ หาบุญพาด เรื่องแท็กซี่ที่มาจัดตั้งกลุ่มแท็กซี่ขึ้นมาเพื่อสนับสนุนพรรคไทยรักไทย สนับสนุนคุณทักษิณ ชินวัตร และจัดชุมนุมชาวแท็กซี่ขึ้นที่อินดอร์สเตเดียม ที่เอาคุณทักษิณไป เพราะฉะนั้นจะเห็นเค้าลางแล้วว่าอะไรเป็นอะไร
สโรชา - มีใครเชื่อมโยงกับใครบ้าง
ปานเทพ - ที่คุณคำนูณกำลังยกตัวอย่าง ทำให้เห็นว่าเหมือนกับว่าคนที่เป็นคนใต้ที่อยู่ในกลุ่มฝั่งตรงข้าม หมดอนาคตทางการเมือง คือสนใจทางการเมืองด้วย แต่หมดอนาคตทางการเมืองที่ไม่สามารถจะไปสู้กับพรรคประชาธิปัตย์ได้ที่ภาคใต้
คำนูณ - พวกที่เป็น ส.ส. หรือพวกที่เล่นการเมืองทาง ส.ส. ใช่ เป็นพวกที่เรียกว่าไม่มีทางจะได้เป็น ส.ส.
ปานเทพ - จะไปลงสมัครก็ไม่รู้จะสู้อย่างไรแล้ว
คำนูณ - แล้วมีความเจ็บปวดกับพรรคประชาธิปัตย์มา นี่ส่วนหนึ่ง อีกส่วนหนึ่งก็คือเป็นนักเคลื่อนไหวลักษณะที่ต้องถือว่าคนเหล่านี้เป็นนักเคลื่อนไหวที่เอาการเอางาน เอาจริงเอาจัง และมีประสบการณ์ คือเราด่าเขาได้ เราวิจารณ์เขาได้ แต่อย่าไปดูถูกฝีมือของเขา อย่างการจัดตั้งแท็กซี่ก็ต้องยอมรับว่าเขาทำได้เป็นเรื่องเป็นราว
ปานเทพ - ขยายผลไปได้เยอะเหมือนกัน
คำนูณ - แต่ที่มาที่ไปมันก็เป็นลักษณะเช่นนี้แล
สโรชา - เป็นเครือข่าย
คำนูณ - เพราะฉะนั้นจะเห็นได้ว่าตัวละครในเหตุการณ์ในช่วงนี้เป็นคนพื้นเพจังหวัดภาคใต้ทั้งนั้น เป็นนักเคลื่อนไหวชาวใต้ทั้งนั้น
ปานเทพ - แต่เขาบอกว่าคนเหล่านี้ด้วยปฏิกิริยาอย่างนี้ กลับไปที่ภาคใต้ไม่ได้แล้ว
คำนูณ - ด้วยความเคารพ ประธานองคมนตรี พล.อ.เปรม ติณสูลานนท์ ท่านก็เป็นชาวใต้ แล้วคนเหล่านี้ก็มีความเจ็บปวด มีความเจ็บแค้นในสมัยที่ท่านเป็นนายกฯ อยู่ยาวนาน คือเขากล่าวหาว่าท่านสนับสนุนพรรคประชาธิปัตย์ คือในช่วงนั้นพรรคประชาธิปัตย์เป็นรัฐบาลตลอด แม้ว่า พล.อ.เปรม ท่านจะไม่มีพรรคการเมือง และท่านไม่เคยสังกัดพรรคการเมืองใด แต่ว่าดูเหมือนว่าท่านจะมีความเข้าใจกับพรรคประชาธิปัตย์พอสมควร
ปานเทพ - ซึ่งบังเอิญว่าพรรคประชาธิปัตย์มีฐานเสียงใหญ่อยู่ที่ภาคใต้ด้วย
คำนูณ - มันเป็นเรื่องที่ผูกกันเป็นเรื่องเป็นราว
ปานเทพ - เหมือนเป็นสมรภูมิการสู้กันระหว่างคนใต้ด้วยกัน ณ เวลานี้
คำนูณ - ผมเห็นด้วยและผมสนับสนุนมวลชนชาวใต้ที่ออกมาเคลื่อนไหว
ปานเทพ - ที่เขาต้องแสดงพลังส่วนใหญ่ของคนใต้ว่ารู้สึกอย่างไรกับเหตุการณ์ครั้งนี้
คำนูณ - นี่ก็เป็นเค้าโครงที่นำจิ๊กซอร์แต่ละชิ้นมาปะติดปะต่อกัน และนำมาเล่าให้ท่านผู้ชมฟัง บางท่านที่ไม่ได้ติดตามการเคลื่อนไหวทางการเมืองมาอย่างต่อเนื่อง ก็อาจจะจับไม่ติดว่า อ.ประเสริฐ ทรัพย์สุนทร คือใคร แนวทางสภาปฏิวัติ แนวทางลัทธิประชาธิปไตยคืออะไร ไว้วันหลังค่อยเล่ากันยาวๆ
ปานเทพ - พูดถึงอีกรูปแบบหนึ่งที่น่าสนใจก็คือ คุณจักรภพ เพ็ญแข ขอพูดอีกสักนิดหนึ่งแล้วกัน ที่พูดถึงคนใต้หลายคนที่หมดสิทธิอนาคตทางการเมืองเหมือนกัน ก็มีคนเขาบอกว่า คุณจักรภพพูดถึงบุคคลที่ใฝ่ฝัน เหมือนเป็นต้นแบบของตัวเอง คือคุณสมัคร สุนทรเวช นี่มีนัยนะ
คำนูณ - คุณสมัครก็เป็นอีกคนหนึ่ง ถึงแม้ว่าจะไม่ใช่คนใต้ แต่เป็นคนที่เจ็บแค้นพรรคประชาธิปัตย์เหมือนกัน
ปานเทพ - และขณะเดียวกันเอง คุณสมัคร สุนทรเวช ก็พูดจาบจ้วง พล.อ.เปรม ติณสูลานนท์ ผ่านช่อง 5 เหมือนกัน จำได้ไหม และเขาบอกว่าการที่คุณจักรภพ เพ็ญแข หยิบยกตัวอย่าง พล.อ.เปรม ติณสูลานนท์ ในการจาบจ้วง พล.อ.เปรม ติณสูลานนท์ และอยากเป็นเหมือนคุณสมัคร สุนทรเวช มีความหมายนะครับ มีคนบอกว่าก่อนหน้านี้คุณจักรภพ เพ็ญแข พยายามที่จะเหมือนกับคุณพิชัย วาสนาส่ง ซึ่งต่างกันคนละขั้วเลย แต่ว่าคุณจักรภพล้มเหลวในการเลือกตั้งใน กทม. แทบทุกครั้ง แม้กระทั่งโนโหวตซึ่งไม่ได้แข่งกับใครก็ยังแพ้ เขาก็บอกว่าการที่คุณจักรภพเลือกมาเวทีอย่างนี้ และประกาศชัดเจนว่าต่อไปตัวเองต้องเล่นการเมืองอย่างแน่นอน
ปานเทพ - และการที่พูดยกตัวอย่างคุณสมัคร สุนทรเวช เพราะเห็นว่าคุณสมัครเป็นตัวอย่างหนึ่งที่อยู่ข้างคุณทักษิณ วิธีการแสดงความเห็นอยู่ข้างคุณทักษิณ ตอนที่เลือก ส.ว. ก็ยังมีคะแนนเป็นอันดับที่ 2 รองจากคุณกล้าณรงค์ จันทิก ลักษณะอย่างนี้เหมือนกับว่าคุณจักรภพเห็นเหมือนกับตลาดในกรุงเทพมีทั้งคนรักทักษิณและไม่รักทักษิณ ถ้าอยู่กลางๆ หรือน้ำหนักไม่พอ คะแนนฝั่งรักทักษิณจะเทมาไม่มากพอ เลยเหมือนกับหาที่ยืนให้ตัวเองมีความชัดเจนมากขึ้นไปกว่าเดิม
สโรชา - ให้มีจุดยืนที่เด่นชัด
ปานเทพ - ให้ชัดขึ้น ยิ่งประกาศว่าจะเล่นการเมืองเเล้ว เหมือนกับยึดเวทีและมีลักษณะการยึดรูปแบบของคุณสมัคร สุนทรเวช ท่าทีคุณจักรภพก็เปลี่ยนไปเยอะ อย่างที่เราเห็นอยู่ทุกวันนี้
สโรชา - มีคนถามว่า ป่านนี้แล้วคิดว่าคุณจักรภพจะรู้สึกอย่างไรบ้าง คือคุณจักรภพเองอาจจะไม่ได้นึกไปถึงตั้งแต่ตอนแรกว่าจะมาถึงขั้นขอออกหมายจับ ขึ้นโรงขึ้นศาล ถึงขั้นว่าจะต้องโดนพิจารณาคดีในข้อกล่าวหาว่าสร้างความวุ่นวาย ถึงจุดนี้แน่นอนว่าถอยไม่ได้แล้ว แต่จะตกอกตกใจไหมว่าฉันมาถึงจุดนี้ได้อย่างไร
คำนูณ - ถ้าถามผมนะ เขารู้สึกประสบความสำเร็จ
สโรชา - วันนี้เขายิ้มมากเลยนะ ไปที่ศาลเขาฉีกยิ้ม ผิดแปลกกับคนอื่นๆ ที่ไป
คำนูณ - เหมือนเขาประสบความสำเร็จ ยกระดับตัวเองขึ้นมาอีกชั้นหนึ่งแล้ว เทียบกับใคร เขาเหมือนเป็นขุนพลเอกของขบวนนี้ไปแล้ว
ปานเทพ - พูดง่ายๆ ในบรรดาทั้งหมด มีคนพูดกับสื่อต่างประเทศ เป็นแม่เหล็กที่สำคัญ ในฝั่งเขา คือคุณจักรภพ เขามีความรู้สึกอย่างนั้น และยิ่งถูกจับ นำเสนอว่าเป็นนักต่อสู้ ตำรวจทำร้ายประชาชน ได้มีโอกาสประจานประเทศไทยว่าตำรวจทำร้ายประชาชนอย่างนั้นอย่างนี้ มันเป็นอีกบทบาทที่มีความสำคัญตามความคิดของเขา
คำนูณ - ความฮึกเหิมหรือความหลงผิด หมายถึงว่าหลงผิดคิดว่าสิ่งที่ตัวเองทำนั้นคือสิ่งที่ถูกต้อง คือการต่อต้านเผด็จการ ต่อต้านรัฐประหาร ต่อต้านศักดินา ซึ่งเขาเห็นว่าไม่เหมาะสมสำหรับประเทศไทย และเขาคิดว่าเขาจะเป็นตัวจุดชนวนสงครามประชาชนขึ้นมา และเขาเชื่อว่าก็เหมือนอย่างที่เราเคยเชื่อว่า การยืนอยู่ในที่แจ้ง ชีวิตปลอดภัย นาทีนี้คุณจักรภพหัวแตกไป
สโรชา - แต่ตอนนั้นเราก็ไม่ได้มีความภูมิอกภูมิใจกับเวทีที่เรามี แต่เขาดูเหมือนกับเขาภูมิใจกับเวทีที่เขาได้มา สถานะที่เขาได้มา กับความสนใจที่เขาได้จากสังคม
คำนูณ - เป้าหมายของเขาคือเล่นการเมืองใช่ไหม ผมพูดไปเดี๋ยวจะไม่เหมาะสมกับผู้ที่คิดจะเล่นการเมืองหรือนักการเมืองอาชีพ คนที่คิดจะเป็นนักการเมืองอาชีพ จะต้องมีคุณสมบัติที่จะต้องทำตัวเองให้ตกเป็นข่าว
ปานเทพ - มีพื้นที่ข่าวอยู่ตลอดเวลา
สโรชา - หมายความว่าข่าวดีหรือไม่ดี ไม่สำคัญ ขอให้เป็นข่าวไว้ก่อน
ปานเทพ - ให้คนจำหน้าได้
สโรชร - ก็จริง หลายคนพูดอย่างนี้
คำนูณ - ผมเอง ผมอยากจะทำงานการเมืองนะ แต่โดยบุคลิกผมจะไม่ชอบวิ่งเข้าหาข่าว หรือเป็นข่าวโดยที่บางครั้งไม่จำเป็นที่จะต้องเป็น คือผมรู้สึกตัวเองว่าไม่ใช่นักการเมืองอาชีพ อย่างเช่นผมทำงานในสภา ผมเป็นโฆษกคณะกรรมาธิการอยู่บางชุด เป็นเลขานุการคณะกรรมาธิการอยู่บางชุด แต่น้อยครั้งที่ผมจะเดินไปหานักข่าว ไปแถลงข่าว ยกเว้นว่าเพื่อนฝูงดึงไป
สโรชา - ไม่ใช่แบบพราวลี่พรีเซนต์
คำนูณ - แต่คนที่ตั้งเป้าจะเป็นนักการเมือง โดยเฉพาะอย่างยิ่งเป็น ส.ส. การคบหาสมาคมกับนักข่าว การทำตัวให้ปรากฏเป็นข่าว เป็นสิ่งจำเป็น สิ่งนั้นถ้าเขาจำเป็นและเขานำเสนอได้อย่างมีเนื้อหาสาระโดยตลอด ก็โอเค ไม่ผิด แต่มันไม่อย่างนั้น คือบางคนไปติดอยู่กับเปลือกที่วิ่งเข้าหานักข่าว พยายามได้เป็นข่าว
สโรชา - แต่ไม่มีสาระเท่าไร
คำนูณ - หรือบางครั้งไม่ได้เป็นสาระในทุกครั้ง จนกระทั่งในที่สุดเลยกลายเป็นการพูดที่โวหารนำเสียเป็นส่วนใหญ่
สโรชา - พูดอย่างนี้แล้วนึกถึงพิธีกรบางคนที่มีความใฝ่ฝันอยากจะเป็นนักการเมือง และช่วงนี้เขาจะทำนองนี้หรือเปล่าไม่ทราบ แต่สังเกตดูว่าพยายามทำตัวเป็นข่าว ทำตัวเป็นเซเลบริตี้ ทำตัวเป็นดาราอะไรประมาณนี้
คำนูณ - พูดประเด็นนี้แล้วล่อแหลมเพราะมีหลายกลุ่มหลายคน
สโรชา - คนใกล้ตัวก็เยอะ
ปานเทพ - ในการที่เป็นนักการเมืองและอยากให้คนจำได้ พูดจริงๆ อย่างคุณจักรภพก่อนหน้านี้กับเวลานี้ ในสายตาคนที่รักคุณทักษิณ จะเห็นน้ำหนักของคุณจักรภพมากขึ้นกว่าเดิม ถูกไหม
สโรชา - ถูกค่ะ อันนี้ต้องยอมรับว่าใช่
ปานเทพ - เขาก็ยอมแลก และเขาก็ยืนพื้นที่อย่างนี้
สโรชา - ต้องเอาตัวเข้าแลกเพื่อจะได้มาซึ่งสถานะอะไรประมาณนั้น
คำนูณ - อีกส่วนหนึ่งอาจจะเป็นความเชื่อ
สโรชา - โดยสุจริตใจว่าตัวเองทำในสิ่งที่ถูกต้องแล้วและดีใจที่ได้ทำ ก็มองได้ 2 แง่
คำนูณ - และที่สำคัญ ทั้งสิ้นทั้งปวงได้สตางค์ด้วย
สโรชา - พรุ่งนี้แกนนำทั้ง 9 คนจะไปพบกับเจ้าหน้าที่ตำรวจที่ศาลอาญาเวลา 10.00 น. ตำรวจเขาจะแจ้ง 2 ข้อหากับ 9 แกนนำคือ มั่วสุมตั้งแต่ 10 คนขึ้นไป กระทำอย่างใดอย่างหนึ่งให้เกิดความวุ่นวายในบ้านเมือง และสั่งการยั่วยุปลุกระดมให้กลุ่มบุคคลกระทำให้เกิดความวุ่นวายในบ้านเมือง
คำนูณ - ต่ออีกสักนิด วันนี้เผอิญเจอกับผู้หลักผู้ใหญ่บางท่าน เขาบอกว่าเบาไป 2 ข้อหานี้เบาไป
ปานเทพ - ในตอนพันธมิตรคราวนั้น
สโรชา - ตอนนั้นข้อหาที่โดนกัน ข้อหาความมั่นคง
ปานเทพ - ผมจำได้เลย พันธมิตรประชาชนเพื่อประชาธิปไตย แกนนำที่โดนเป็นคนที่สุภาพ เคลื่อนไหวอย่างเป็นระเบียบ ไม่มีเหตุการณ์วุ่นวาย ผมว่าข้อหานี้ไม่ใช่แค่ 2 ข้อหา ต้อง 6 ข้อหาอย่างต่ำนะครับ ไม่ว่าจะเรื่องจราจร อั้งยี่ ซ่องโจร
สโรชา - ไล่ตั้งแต่เล็กที่สุดไปใหญ่ที่สุด อั้งยี่ ซ่องโจร เป็นภัยต่อความมั่นคง และมีกันเป็นล็อตๆ คือคุณสนธิไปล็อตแรก อ.เจิมไปล็อตแรก และมีล็อตพี่สำราญ อาจารย์อีกหลายท่าน
คำนูณ - แต่นี่โดนแค่ 2 ข้อหา
ปานเทพ - ขอย้ำว่ากรณีของกลุ่มนี้กับพันธมิตรไม่มีทางเหมือนกัน อย่างน้อยในแง่ภาพที่ปรากฏต่อสื่อสารมวลชน ผลจะเป็นอย่างไรก็ว่ากัน
คำนูณ - มีผู้ใหญ่ท่านหนึ่งคุยกับผมว่าเบาเกินไป เขาบอกว่าได้ดู ASTV แล้วที่นายนพรุจหรือใครก็ตามที่ขับรถสีดำ เขาบอกว่ามันต้องตั้งข้อหาพยายามฆ่า
สโรชา - เห็นได้ชัด ภาพฟ้อง
ปานเทพ - ใครเคยเห็นภาพอย่างนี้บ้าง นี่ประชาชนทั่วไปเห็นตำรวจ จะไปล็อกคอ ไปตีเขา
สโรชา - แต่นี่ไม่ใช่ประชาชนทั่วไป ใครที่อยู่ในสงขลา แถวๆ อ.ระโนด พรุ่งนี้อยากจะไปรวมตัวกันก็คือกลุ่มรวมพลคนรักป๋าเปรม จะไปที่บ้านของคุณวีระ มุสิกพงศ์ พรุ่งนี้ เรียนให้ทราบตามนั้น เดี๋ยวเราพักกันสักครู่ กลับมาเรามาคุยกันเรื่องราวความเคลื่อนไหวเกี่ยวกับม็อบเพิ่มเติมอีกสักนิดหนึ่ง เรื่องราวการโจมตี อ.จรัล ดิษฐาอภิชัย ที่บอกว่าความไม่เหมาะสมที่เกิดขึ้น ทำอะไรสักอย่างเถอะสำหรับกรรมการสิทธิมนุษยชน อีกสักครู่หนึ่งกลับมาคุยกันค่ะ
สโรชา - กลับเข้าสู่รายการยามเฝ้าแผ่นดิน มีคุณผู้ชมจากพัทยาโทรมาบอกว่ามีข่าวภาษาอังกฤษที่พัทยานำเอาภาพม็อบไปออก แต่ตัดแค่ช่วงที่ตำรวจปราบปรามฝ่ายประชาชนมากกว่าที่จะมีภาพที่ประชาชนรุมทำร้ายเจ้าหน้าที่ อยากจะฝากบอกว่าดู TOC เถอะค่ะ นำเสนอแบบตรงไปตรงมา สามารถที่จะดูได้ ASTV 2
ปานเทพ - เป็นทีวีภาคภาษาอังกฤษที่มีคนไทยดูมากที่สุดในโลก
สโรชา - จะมีคนดู TOC มากกว่า CNN นะในประเทศไทยนะคะ วันนี้คุณถนอมศักดิ์ นวลเศรษฐ์ หัวหน้ากลุ่มธรรมาภิบาลก็ไปยื่นหนังสือต่อประธานกรรมการสิทธิมนุษยชนแห่งชาติ อ.เสน่ห์ จามริก เรื่องราวของ อ.จรัล ดิษฐาอภิชัย ที่ออกมาเคลื่อนไหวกับม็อบ นปก. ในช่วงนี้ โดยที่หนังสือที่ไปยื่นต่อประธานกรรมการสิทธิมนุษยชนแห่งชาติ ระบุว่าหลังจากที่มีเรื่องมีราวกัน ก็ยังมี อ.จรัล ออกมาร่วมแถลงข่าวเกี่ยวกับแกนนำ นปก. พยายามจะกล่าวหาเจ้าหน้าที่ว่าสร้างอุปสรรคขัดขวางสิทธิเสรีภาพของประชาชน เรียกร้องให้องค์กรสิทธิมนุษยชนในประเทศไทยออกมาคัดค้านการกระทำของเจ้าหน้าที่
สโรชา - และให้สัมภาษณ์แสดงความคิดเห็นในหลายวาระหลายโอกาส ทำนองปกป้องระบอบทักษิณที่กำลังถูกตรวจสอบจากกระบวนการยุติธรรม บอกว่าพฤติกรรมของนายจรัล ไม่ได้วางตัวเป็นกลาง หรือเป็นอิสระจากความเคลื่อนไหวจากกลุ่มประโยชน์กลุ่มใดกลุ่มหนึ่ง จนเป็นที่เคลือบแคลงสงสัยได้ว่านายจรัลยังมีความเหมาะสมในตำแหน่งที่มีรถประจำตำแหน่งและมีเงินเดือนประจำตำแหน่งกว่า 1.2 แสนบาท ซึ่งเป็นภาษีของประชาชนอยู่หรือไม่ เราคือหัวหน้ากลุ่มธรรมาภิบาล เราจะเรียกร้องให้ประธานกรรมการสิทธิมนุษยชนแห่งชาติสร้างความกระจ่างให้ประชาชน เพื่อรักษาความเชื่อถือไม่ตกอยู่ในภายใต้การครอบงำของกลุ่มทางการเมือง โดยให้เวลาหามาตรการดำเนินการภายใน 3 วัน ถ้าหากไม่มีคำตอบจะดำเนินการต่อ เสนอให้ สนช. เพิกถอนนายจรัลออกจากตำแหน่งเป็นขั้นตอนต่อไป
ปานเทพ - ดีครับ ผมว่าชัดเจนไปเลย คนเขาถามกันเรื่องนี้กันเยอะว่าทำไมคนที่เป็นกรรมการสิทธิมนุษยชน ปล่อยให้เกิดเหตุการณ์อย่างนี้ ที่ประชาชนไปก่อให้เกิดความวุ่นวาย สิทธิของมนุษยชนทำอะไรก็ได้ ตราบใดที่ไม่ไปละเมิดสิทธิของคนอื่นและทรัพย์สินของประเทศชาติ ตราบใดที่อยู่ในความสงบ ไม่เป็นอะไร ตราบใดที่ไปละเมิดและทำร้ายร่างกายบุคคลอื่น คณะกรรมการสิทธิอยู่เฉยๆ ไม่ได้ ไม่ใช่ไปเข้าข้างจนไม่ลืมหูลืมตา หรือว่าไปบิดเบือนข้อเท็จจริงผ่านสื่อสารมวลชนด้วยซ้ำไป คุณจรัลเองที่ผ่านมาไปต่อต้านทุกอย่างในกระบวนการที่มาจากการรัฐประหาร แต่ก็ไปรับเงินเดือนจากเขา ผมถือว่าไม่มียางอาย ขอพูดอย่างนี้ดีกว่า เขาไม่ทำกันแบบนี้หรอก
คำนูณ - เขาถือว่าเป็นองค์กรอิสระที่น่าผิดหวังที่สุดองค์กรหนึ่ง เพราะว่าคณะกรรมการสิทธิมนุษยชน เมื่อเอ่ยชื่อขึ้นมา เขาคนดีทั้งนั้น อ.เสน่ห์ จามริก ท่านก็เป็นนักวิชาการอาวุโสที่มีชื่อเสียงโด่งดัง ผู้คนเขาก็เคารพท่าน ท่านมาเป็นประธานคณะกรรมการสิทธิ กรรมการสิทธิแต่ละคนก็ล้วนเป็นนักเคลื่อนไหวภาคประชาชน ตำแหน่งเลขาธิการซึ่งเป็นตำแหน่งฝ่ายประจำสำนักงานคณะกรรมการสิทธิ ก็เป็นนักเคลื่อนไหวภาคประชาชน คุณหมอชูชัย ศุภวงศ์ แต่ว่าปัญหาของคณะกรรมการสิทธิมนุษยชนก็คือว่าเป็นบทเรียนแก่พวกเราอย่างหนึ่งว่าอย่าเอาคนดีมาทำงานอยู่ด้วยกัน เพราะคนดีจะทะเลาะกันเสมอ ถ้าจะพูดกันหนักๆ เลยก็คือคนดีจะทะเลาะกันฉิบหายเลย อันนี้เป็นเหตุที่ทำให้คณะกรรมการสิทธิมนุษชนค่อนข้างจะมีปัญหาหลายมิติ พอไปคุยกับใครที่อยู่ในวงใน เขาก็ส่ายหน้าและอึดอัด เพราะเขาไม่อยากจะพูดมากไปกว่านี้ ก็เคารพ อ.เสน่ห จามริก แต่ไม่เข้าใจเหมือนกันว่าคนดีด้วยกันทำไมอยู่ด้วยกันไม่ได้
ปานเทพ - เป็นอย่างนี้ทุกทีเลย และหลายเหตุการณ์แล้วด้วย ถ้าผมเป็นคุณจรัล ถ้าไม่เห็นด้วยกับการรัฐประหารและองค์กรทุกองค์กรที่มาจากการรัฐประหาร ลาออกสง่างามกว่าเยอะ
สโรชา - ถ้าลาออกจะเอารถที่ไหนขับ เงินเดือนก็ไม่มี จะเอาเงินที่ไหนไปซื้อรถ
ปานเทพ - รักษาเกียรติภูมิของตัวเองยังจะดูดีกว่า
คำนูณ - ถ้าพี่จรัลไม่ลาออก ผมว่า อ.เสน่ห์ จามริก ในฐานะประธานคณะกรรมการสิทธิมนุษยชน ท่านจะต้องแสดงจุดยืนอะไรบางอย่างของคณะกรรมการออกมา เพราะว่าอย่างวันก่อนผมเห็น หมอประดิษฐ์ เจริญไทยทวี เป็นหนึ่งในคณะกรรมการสิทธิมนุษยชนเหมือนกัน ท่านก็อดรนทนไม่ได้ ท่านก็ออกมาวิจารณ์คุณจรัลว่าทำไม่ถูกที่ไปด่าป๋าท่านอย่างนั้น ตอนนี้ผู้คนเขาไม่ค่อยอยากยุ่ง เพราะกรรมการสิทธิก็กำลังจะหมดวาระอยู่แล้ว อย่างไรก็ไปอยู่แล้ว แต่ว่าไหนๆ เป็นผู้ใหญ่ที่คนเขาเคารพนับถือ สิ่งต่างๆ เหล่านี้ควรจะทำให้เป็นบรรทัดฐาน คุณจรัลไม่ลาออก แกก็อาจจะมีจุดยืนของแก ก็ว่าแกไม่ได้ แต่กรรมการสิทธิคนอื่นประชุมกันแล้วอย่างไร มีท่าทีอย่างไร บอกกล่าวกับสังคมอย่างไร ไม่ใช่เงียบๆ
สโรชา - เมื่อคุณจรัลมีจุดยืนของตัวเอง กรรมการท่านอื่นก็ควรจะมีจุดยืนของตัวเองเหมือนกัน
คำนูณ - และจับเข่าคุยกัน แนะนำให้คุณจรัลทำในสิ่งที่ถูก จะออกมาอยู่กับคุณทักษิณก็อยู่ไป จะออกมาคัดค้านรัฐประหารก็จะได้มีเวลาไปอยู่กับม็อบให้เต็มที่เลย ไม่ใช่รับเงินเดือนกรรมการสิทธิแล้วมาทำอะไรที่ไม่เข้าท่า รู้ไหมที่กรณีที่คุณทักษิณ ชินวัตร ที่ถูกกล่าวหาว่าละเมิดสิทธิมนุษยชน ฆ่า 2 - 3 พันศพ ทำอะไรบ้าง พยายามที่จะสอบสวน พยายามที่จะนำเรื่องไปฟ้ององค์กรสิทธิมนุษยชนโลกบ้างไหม เห็นดีแต่มาดันเข้าไป แล้วพอตำรวจเขาพยายามจะสลาย จนตำรวจเขาเจ็บ ก็มาบอกว่าตำรวจเขาละเมิดสิทธิมนุษยชน
สโรชา - แล้วตำรวจเขาไม่มีสิทธิบ้างหรือ สิทธิในการเป็นมนุษย์เหมือนกัน
คำนูณ - ตำรวจชั้นผู้น้อยเขาเงินเดือนน้อยกว่า อ.จรัล ดิษฐาอภิชัย หลายเท่า เขาก็เจ็บ เขาก็ปวด เขาก็มีลูกมีเมียเหมือนกัน
ปานเทพ - มีบางคนสมองบวม ขาหัก วันนี้ก็เห็นไปเยี่ยมกัน คุณชัยวัฒน์ สินสู่วงศ์ ไปเยี่ยมที่โรงพยาบาลตำรวจ ตำรวจเจ็บกันเยอะ หน้าเห็นใจมาก ลองดูสิครับว่าใครจะไปทนได้ โดนอิฐบล็อกขนาดใหญ่ขว้างใส่อย่างนั้น เข้าไปล็อกคออย่างนี้ ตำรวจเขาก็ไม่ได้ทำอะไร
สโรชา - เขาไม่ตอบโต้ มีคุณผู้ชมโทรเข้ามาเยอะมาก อยากดูเอ็มวีแม้วผีบ้า เดี๋ยวสักครู่หนึ่งตอนท้ายรายการเราจะได้ดูกัน
ปานเทพ - อีกเรื่องหนึ่ง เรื่องการที่ค่าเงินบาทเเข็งไม่หยุด ยังไม่หยุด เมื่อวานที่ผมนำแผนภูมิมาให้ดู ส่วนต่างระหว่างเงินบาทที่อยู่ต่างประเทศแข็งค่า คือมีมูลค่ามากกว่าเงินบาทที่อยู่ในประเทศไทย 4.25 บาทแล้ว มันเป็นส่วนต่างที่เยอะมาก เมื่อวานนี้ที่ผมพูด มีคนท้วงติงว่าไม่ใช่แค่ปีหนึ่งแค่ 400 กว่าเปอร์เซ็นต์ แต่ 800 กว่าเปอร์เซ็นต์ เพราะว่าขาไป ถ้ามีใครก็ตามที่เห็นราคาสินค้า 2 แห่งต่างกันขนาดนี้ ขนเงินบาทถ้าทำได้ ขนเงินบาทไปที่ตลาดต่างประเทศแลกเป็นดอลลาร์ กำไรครั้งหนึ่ง 12 เปอร์เซ็นต์ เอาดอลลาร์ที่ว่านั้นกลับมาที่ประเทศไทยแลกเป็นเงินบาท กำไรอีก 12 เปอร์เซ็นต์ เป็น 24 เปอร์เซ็นต์ต่อ 1 ครั้ง ถ้า 1 ครั้งทำได้ 24 เปอร์เซ็นต์ 1 เดือนทำอาทิตย์ละ 1 ครั้ง
ปานเทพ - ก็จะกลายเป็นวงเงินอย่างมหาศาล 1 ปีกำไร 800 กว่าเปอร์เซ็นต์ ด้วยวงเงินเท่าเดิม นั่นหมายถึงว่าลดอัตราดอกเบี้ยก็ไม่มีผลแล้ว เขาก็บอกว่าคุณปานเทพเข้าใจอะไรผิดหรือเปล่า เงินบาทจะไปอยู่นอกประเทศได้อย่างไร ก็มีนักการธนาคารเขามาเล่าให้ฟัง บอกว่าที่จริงมันเป็นปัญหาที่แบงก์ชาติไม่ค่อยตามทันสถานการณ์ในสิ่งที่เกิดขึ้นจริงๆ ในโลกนี้ว่าเกิดอะไรขึ้นในวันนี้ และเขาเก็งกำไรได้อย่างไร อยากจะบอกว่าปัญหาในวันนี้ เงินบาทที่อยู่ในต่างประเทศ และมีมูลค่าสูงกว่าในประเทศ มันทำให้เร่งกระบวนการในการเก็งกำไรเพิ่มขึ้น เงินบาทก็จะแข็งค่าขึ้น
ปานเทพ - และส่วนต่างระหว่างเงินบาทในประเทศไทยกับต่างประเทศ จะต่างกันมากขึ้นเรื่อยๆ ที่มันเกิดขึ้นได้ก็เพราะวันนี้ความต้องการเงินบาทมันมากกว่าดอลลาร์ ทำให้หลังๆ การเปิดแอลซีการซื้อขายสินค้า ความต้องการเงินบาทมากจนกระทั่งไม่ใช้ดอลลาร์แล้ว แล้วใช้เงินบาทแทนดอลลาร์ เพื่อหวังว่าจะทำให้มีการส่งเงินบาทเป็นหลักสำคัญ นี่ข้อหนึ่ง ข้อที่สองเขาใช้วิธีว่าคนต่างชาติเปิดบัญชีเงินบาทของผู้มีถิ่นฐานอยู่ต่างประเทศ แล้วเงินบาทที่ว่านี้อาศัยกฎเกณฑ์แบงก์ชาติบอกว่าต้องแปลงเป็นเงินอย่างอื่น ผ่องถ่ายไปบัญชีผู้มีถิ่นฐานในต่างประเทศที่อยู่ในประเทศไทยอีกหลายบัญชี
ปานเทพ - จนกระทั่งเขาแลกเปลี่ยนในประเทศต่างประเทศ อาศัยแบบนี้ เปลี่ยนไปหลายรอบ นี่คือวิธีแรก ตลาดหุ้นคุณสนธิพูดแล้ว เงินเข้าเงินออก ผ่านโบรกเกอร์ สาม เช็กเดินทาง ตอนนี้ใช้วิธีว่าเช็กเดินทางที่เป็นเงินบาทไปนอกประเทศ แปลงเป็นดอลลาร์ได้ราคาดีกว่า แล้วดอลลาร์ก็กลับมาประเทศไทย นี่วิธีที่ง่ายที่สุด จนประการสุดท้าย คือการขนเงินสดไปต่างประเทศ ถามว่ามีวิธีไหม มีนะครับ ยกตัวอย่างเช่น ด่านชายแดนหลายจุด ตอนนี้กำลังเป็นแหล่งที่ทำมาหากิน โดยเอาเงินบาทกลายเป็นสินค้าที่มีความสำคัญในการเก็งกำไรในคราวเดียวกันไปด้วย ไม่นับบ่อนการพนันที่อยู่รายล้อม เพื่อนบ้านของประเทศไทย ล้วนแล้วแต่เป็นแหล่งที่ฟอกเงินให้กับคนที่ไม่มีที่ไปที่มาในการทำมาหากิน ยังเป็นแหล่งการขนถ่ายสินค้าที่เป็นเงินออกนอกประเทศ ปัญหาหลักสำคัญตอนนี้คือแบงก์ชาติจะยอมรับกันแล้วหรือยังว่าไม่สามารถควบคุมการเก็งกำไร และยังใช้วิธีลอยค่าเงินบาท และคุ้มครองอะไรไม่ได้แล้ว ถ้ายอมรับว่าจัดการกับมันไม่ได้ ต้องเปลี่ยนวิธีคิดใหม่หมด
สโรชา - ดูท่าทางเขาจะไม่เปลี่ยนหรอกค่ะ เพราะวันนี้รัฐมนตรีคลัง คุณฉลองภพออกมาพูดในลักษณะที่ว่ามาตรการที่ ครม. เห็นชอบไปเมื่อวานนี้ อย่าหวังว่ามันจะมีผลรวดเร็ว คืออย่าคิดว่าจะทำให้ค่าเงินบาทนั้นอ่อนค่าลงไปอย่างรวดเร็ว ที่สำคัญก็คือออกมายอมรับว่าธนาคารแห่งประเทศไทย ณ เวลานี้ใช้เงินขาดทุนในการป้องค่าเงินบาท 1.7 แสนล้านบาทไปเรียบร้อยแล้ว นี่คือตัวเลขที่ทางการยอมรับ แต่ว่าถือว่าดูแลภาพรวมของเศรษฐกิจไม่ให้มีปัญหา พูดเสมอว่าเป็นการลงทุนไม่ให้เศรษฐกิจนั้นย่ำแย่ไปกว่านี้ และบอกว่าต้องมองภาพรวมของเศรษฐกิจมากกว่าที่จะไปมองต้นทุนของธนาคารแห่งประเทศไทยเพียงหน่วยงานเดียวเท่านั้น นี่คือสิ่งที่คุณฉลองภพออกมาพูดในวันนี้
ปานเทพ - ขออนุญาตพูดถึงคุณฉลองภพหน่อย การที่คุณฉลองภพบอกว่าขาดทุน 17. แสนล้านบาท เหมือนกับเป็นสิ่งที่คุ้มค่า คล้ายๆ กับว่ายังคงทำให้สถานการณ์ไม่เลวร้ายไปกว่านี้ คล้ายๆ อย่างนี้ ผมอยากจะบอกว่าไม่ใช่ในต่างประเทศเขาไม่ใช่วิธีการแทรกแซงจนขาดทุนหรอก ผมยอมรับการขาดทุนได้ ถ้าการขาดทุนนั้นทำให้เสถียรภาพเงินบาทเป็นไปตามเป้าหมาย และคำว่าเป็นไปตามเป้าหมายคืออะไร อย่างน้อยที่สุดการวัดหรือดัชนีการชี้วัดว่าล้มเหลวหรือประสบความสำเร็จ ขึ้นอยู่กับว่าเงินบาทนั้นถูกเก็งกำไรอย่างผิดปกติหรือไม่ โดยเฉพาะถ้าเทียบกับภูมิภาคนี้ทั้งหมด และเทียบกับทั้งโลกแล้ว ประเทศไทยแข็งค่าเงินผิดปกติในระดับใด
ปานเทพ - เขาบอกว่าประเด็นนี้ยอมรับไม่ได้ และอยากจะบอกว่าสถานการณ์เงินบาทตอนนี้ไม่ใช่เรื่องดอกเบี้ย ไม่ใช่การซื้อดอลลาร์อีกต่อไปแล้ว ปัญหามันใหญ่ไปกว่านั้นแล้ว และต้องการการแก้เพียงแค่ 2 วิธีเท่านั้น คือ 1.จัดการบริหารทุนสำรอง เงินตรา ในประเทศไทยและปริมาณเงินบาทในประเทศไทย ยกตัวอย่างมีคนเสนอแล้วว่าให้พิมพ์ธนบัตรเงินบาท และปล่อยให้เงินบาทออกนอกประเทศได้ เพื่อไม่ให้เกิดส่วนต่างระหว่างเงินบาทในประเทศกับต่างประเทศ ให้ใกล้ๆ กัน ปริมาณที่มากพอจะทำให้เงินบาทอ่อนลง 2.ควบคุมเงินบาททั้งเข้าและออก และกำหนดค่าเงินให้มีความชัดเจน ทางใดทางหนึ่ง ถ้าทางใดทำไม่ได้ก็สลับไปอีกทางหนึ่ง หรือร่วมกันได้ในบางครั้ง ไม่มีวิธีอื่นแล้ว วิธีเก่าๆ เดิมๆ ใช้ไม่ได้ผลแล้ว แต่เห็นว่าวันนี้ สนช. เข้าชื่อกันเยอะมากใช่ไหมครับ
คำนูณ - เข้าชื่อกันมากกว่า 100 คน 138 คนก็เข้าชื่อกันขอเปิดอภิปราย
สโรชา - อภิปรายไม่ไว้วางใจรัฐบาลแบบไม่ลงมติ
คำนูณ - เปิดอภิปรายเพื่อให้รัฐบาลมาชี้แจงปัญหา เพื่อซักถาม ไม่ใช่ไม่ไว้วางใจหรือไว้วางใจ
ปานเทพ - นี่เป็นครั้งแรกที่ สนช. เข้าชื่อกัน 138 คน เยอะขนาดนี้
สโรชา - จะเกิดขึ้นเมื่อไรคะ
คำนูณ - ก็สุดแท้แต่ประธานท่านจะบรรจุในระเบียบวาระ ถ้าไม่สัปดาห์หน้าก็สัปดาห์โน้น ก็ต้องดูด้วยว่าทางรัฐบาลท่านว่างจะมาชี้แจงในวันไหน
สโรชา - ติดตามนะคะสำหรับความเคลื่อนไหว เดี๋ยวเราทิ้งท้ายกันด้วยเอ็มวีแม้วผีบ้า ก็ทิ้งท้ายกันกับป็อบปูล่าดีมานด์ ตามที่ฝรั่งเขาเรียกกัน มีคนโทรเข้ามาขอกันเยอะสำหรับแม้วผีบ้า สำหรับเราสามคนลาคุณผู้ชมไปเพียงเท่านี้ สวัสดีค่ะ / สวัสดีครับ